钦定古今图书集成/明伦汇编/官常典/第492卷 > 薛仁贵
## 钦定古今图书集成/明伦汇编/官常典/第492卷 > 薛仁贵

按《唐书》本传：“仁贵，绛州龙门人。少贫贱，以田为业。将
改葬其先，妻柳氏曰：‘夫有高世之材，要须遇时乃发。
今天子自征辽东，求猛将，此难得之时。君盍图功名
以自显，富贵还乡，葬未晚。仁贵乃往见将军张士贵，
应募至安地，会郎将刘君卭为贼所围，仁贵驰救之，
斩贼将，系首马鞍，贼皆慑伏，由是知名。王师攻安市’”
城，高丽莫离支遣将高延寿等率兵二十万拒战，倚
山结屯，太宗命诸将分击之。仁贵恃骁悍，欲立奇功，
乃著白衣自标显，持戟，腰鞬、两弓，呼而驰，所向披靡，
军乘之，贼遂奔溃。帝望见，遣使驰问：“先锋白衣者谁？”
曰：“薛仁贵。”帝召见，嗟异，赐金帛口马甚众，授游击将
军、云泉府果毅，令北门长上。师还，帝谓曰：“朕旧将皆
老，欲擢骁勇付阃外事，莫如卿者。朕不喜得辽东，喜
得虓将。”迁右领军中郎将。高宗幸万年宫，山水暴至，
夜突元武门，宿卫皆散走。仁贵曰：“当天子缓急，安可
惧死？”遂登门大呼，以警宫内。帝遽出乘高，俄而水入
帝寝，帝曰：“赖卿以免，始知有忠臣也。”赐以御马。苏定
方讨贺鲁，仁贵上疏曰：“臣闻兵出无名，事故不成，明
其为贼，敌乃可服。今泥熟不事贺鲁，为其所破，卤系
妻子。王师有于贺鲁部落转得其家口者，宜悉取以
还，厚加赉遣，使百姓知贺鲁为暴而陛下至德也。”帝
纳之，遂还其家属，泥熟请随军效死。显庆三年，诏副
程名振经略辽东，破高丽于贵端城，斩首二千级。明
年，与梁建方、契苾何力遇高丽大将温沙多门，战横
山，仁贵独驰入，所射皆应弦仆。又战石城，有善射者，
杀官军十馀人。仁贵怒，单骑突击，贼弓矢俱废，遂生
擒之。俄与辛文陵破契丹于黑山，执其王阿卜固，献
东都。拜左武卫将军，封河东县男。诏副郑仁泰为铁
勒道行军总管，将行，宴内殿，帝曰：“古善射有穿七札
者，卿试以五甲射焉。”仁贵一发洞贯，帝大惊，更取坚
甲赐之。时九姓众十馀万，令骁骑数十来挑战，仁贵
发三矢，辄杀三人，于是卤气慑，皆降。仁贵虑为后患，
悉坑之。转讨碛北馀众，禽伪叶护兄弟三人以归。军
中歌曰：“将军三箭定天山，壮士长歌入汉关。”九姓遂
衰。铁勒有思结、多览葛等部先保天山。及仁泰至，惧
而降。仁泰不纳，掳其家以赏军，贼相率遁去。有候骑
言“卤辎重，畜牧被野，可往取。”仁泰选骑万四千，卷甲
驰绝大漠，至仙萼河，不见卤粮，尽还，人饥相食。比入
塞，馀兵才二十之一。仁贵亦取所部为妾，多纳赇遗，
为有司劾奏，以功见原。乾封初，高丽泉男生内附，遣
将军庞同善、高偘往慰纳，弟男建率国人拒，弗纳。乃
诏仁贵率师援送。同善至新城，夜为卤袭，仁贵击之，
斩数百级。同善进次金山，衄卤不敢前。高丽乘胜进，
仁贵击卤，断为二，众即溃，斩馘五千，拔南苏、木底、苍
岩三城，遂会男生军，手诏劳勉。仁贵负锐，提卒二千进攻扶馀城。诸将以兵寡劝止，仁贵曰：“在善用不在
众。”身帅士，遇贼辄破，杀万馀人，拔其城，因旁海略地，
与李𪟝军合。扶馀既降，它四十城相率送款，威震辽
海。有诏仁贵率兵二万，与刘仁轨镇平壤。拜本卫大
将军，封平阳郡公，检校安东都护，移治新城。抚孤存
老，检制盗贼，随材任职，褒崇节义，高丽士众皆欣然
忘亡。咸亨元年，吐蕃入寇，命为逻娑道行军大总管，
率将军阿史那道真、郭待封击之，以援吐谷浑。待封
尝为鄯城镇守，与仁贵等夷，及是耻居其下，颇违节
度。初，军次大非川，将趋乌海，仁贵曰：“乌海地险而瘴，
吾入死地，可谓危道。然速则有功，迟则败。今大非岭
宽平，可置二栅，悉内辎重，留万人守之。吾倍道掩贼，
不整灭之矣。”乃约赍至河口，遇贼，破之，多所杀掠，获
牛羊万计。进至乌海城，以待后援。待封初不从，领辎
重踵进。吐蕃率众二十万邀击，取之，粮仗尽没，待封
保险，仁贵退军大非川，吐蕃益兵四十万来战，王师
大败。仁贵与吐蕃将论钦陵约和，乃得还，吐谷浑遂
殁。仁贵叹曰：“今岁在庚午，星在降娄，不应有事西方，
邓艾所以死于蜀，吾固知必败。”有诏原死，除名为庶
人。未几，高丽馀众叛，起为鸡林道总管，复坐事贬象
州。会赦还，帝思其功，乃召见曰：“畴岁万年宫微卿，我
且为鱼。前日殄九姓，破高丽，尔功居多。人有言，向在
乌海城下，纵卤不击，以至失利，此朕所恨而疑也。今
辽西不宁，瓜州路绝，卿安得高枕不为朕指麾邪？”于
是拜瓜州长史、右领军卫将军，检校代州都督，率兵
击突厥元珍于云州。突厥问曰：“唐将为谁？”曰：“薛仁贵。”
突厥曰：“吾闻薛将军流象州死矣，安得复生？”仁贵脱
兜鍪见之，突厥相视失色，下马罗拜，稍稍遁去。仁贵
因进击，大破之，斩首万级，获生口三万，牛马称是。永
淳二年卒，年七十。赠左骁卫大将军、幽州都督，官给
轝，护丧还乡里。